b'\n_START_ARTICLE_\nLooduskaitsem\xc3\xa4rk\n_START_PARAGRAPH_\nLooduskaitsem\xc3\xa4rk oli Eesti teenetem\xc3\xa4rk, mida anti loodushoiualaste teenete eest. Tegemist oli k\xc3\xb5ige haruldasema Eesti teenetem\xc3\xa4rgiga, mille kolme j\xc3\xa4rku anti kokku 25 isikule, kusjuures I j\xc3\xa4rguga toimus vaid \xc3\xbcks autasustamine. _NEWLINE_Looduskaitsem\xc3\xa4rk asutati Vabariigi Presidendi poolt 27. veebruaril 1940 ja seda anti ainult \xc3\xbcks kord, sama aasta 1. mail, Loodushoiu N\xc3\xb5ukogu otsuse alusel 24. aprillist 1940. Kaks looduskaitsem\xc3\xa4rki m\xc3\xa4\xc3\xa4rati sama aasta 20. juunil, kuid neid ei antud t\xc3\xb5en\xc3\xa4oliselt k\xc3\xa4tte._NEWLINE_Loodushoiu N\xc3\xb5ukogu oli esitanud Looduskaitsem\xc3\xa4rgi statuudi Vabariigi Presidendile kinnitamiseks 25. novembril 1939, p\xc3\xa4rast kaks aastat kestnud vaidlusi. Looduskaitsem\xc3\xa4rgi andmise korra kinnitas sotsiaalminister 14. aprillil 1940. _NEWLINE_On s\xc3\xa4ilinud ka 1938. aastal A. Undriste poolt kujundatud Looduskaitsem\xc3\xa4rgi I j\xc3\xa4rgu teenetem\xc3\xa4rgi proovieksemplar.'